**Návrh vlády Slovenskej republiky**

**na skrátené legislatívne konanie k vládnemu návrhu zákona, ktorým sa mení a dopĺňa zákon č. 315/2001 Z. z. o Hasičskom a záchrannom zbore v znení neskorších predpisov**

Podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky navrhuje vláda Slovenskej republiky z dôvodu možnosti vzniku hospodárskych škôd štátu Národnej rade Slovenskej republiky prerokovať vládny návrh zákona, ktorým sa mení a dopĺňa zákon č. 315/2001 Z. z. o Hasičskom a záchrannom zbore v znení neskorších predpisov v skrátenom legislatívnom konaní z týchto dôvodov:

Vláda Slovenskej republiky dňa 13. októbra 2004 schválila uznesenie k návrhu rozpočtu verejnej správy na roky 2005 až 2007.

Na základe uvedeného uznesenia, ako aj bodu 2.5 „Návrhu na úpravu podmienok odmeňovania zamestnancov v sektore verejnej správy“ vypracovaného Ministerstvom financií Slovenskej republiky, ktorý ukladá ministrovi vnútra Slovenskej republiky „pripraviť návrh novely zákona č. 315/2001 Z. z. o Hasičskom a záchrannom zbore v znení neskorších predpisov za účelom vypustenia zo záväznosti systemizácie členenie podľa funkcií a zrušenie ďalšieho platu“ príslušníka Hasičského a záchranného zboru, vypracovalo Ministerstvo vnútra Slovenskej republiky návrh zákona, ktorým sa mení a dopĺňa zákon č. 315/2001 Z. z. o Hasičskom a záchrannom zbore v znení neskorších predpisov, ktorý

* zrušuje inštitút ďalšieho platu príslušníka Hasičského a záchranného zboru,
* zvyšuje hodnostný príplatok príslušníka Hasičského a záchranného zboru,
* zvyšuje príplatok za štátnu službu v sťaženom a zdraviu škodlivom prostredí a na miestach s ohrozením života a zdravia,
* zrušuje záväzné členenie systemizácie schvaľovanej vládou Slovenskej republiky na funkcie.

Prijatie navrhovaného zákona vecne súvisí s návrhom zákona o štátnom rozpočte na rok 2005 a s jeho účinnosťou od 1. januára 2005.